KÚPNA ZMLUVA
na dodávku toxikologického prístrojového vybavenia
uzavretá podľa § 409 a nasl. zákona č. 513/1991 Zb. Obchodný zákonník
v znení neskorších predpisov a podľa zákona č. 343/2015 Z. z. o verejnom
obstarávaní a o zmene a doplnení niektorých zákonov v znení neskorších predpisov
(ďalej len „zmluva“)

KUPUJÚCI:
	
Názov:	Úrad pre dohľad nad zdravotnou starostlivosťou
Sídlo:	Žellova 2, 829 24 Bratislava 25
Zastúpený: 	MUDr. Mgr. Michal Palkovič, PhD., MHA, MPH, predseda úradu
IČO:	30 796 482
DIČ:	2021904456
IČ DPH:	nie je platiteľom DPH
Bankové spojenie:	Štátna pokladnica
IBAN:	SK5781800000007000198055
Zriadený:	zákonom č. 581/2004 Z. z. o zdravotných poisťovniach, dohľade nad zdravotnou  starostlivosťou a o zmene a doplnení niektorých zákonov v znení neskorších predpisov 

 (ďalej ako „kupujúci“)


a

PREDÁVAJÚCI:

Názov:                     	 
Sídlo:                       		
Zastúpený:	          	  
IČO:		             
DIČ:		             	
IČ DPH:	             
Bankové spojenie: 		
IBAN:                        		
Zapísaný:	             

(ďalej ako „predávajúci“)
(spolu ďalej každý osobitne ako „zmluvná strana“ a spoločne ako „zmluvné strany“)                      



Predávajúci je úspešný uchádzač verejného obstarávania vyhláseného kupujúcim vo Vestníku verejného obstarávania č. ......... dňa ........... pod zn. ......., s názvom „Prístrojové vybavenie SLaPA pracovísk – 2. časť zákazky: Toxikologické prístroje“ podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“). 

Čl. I
PREDMET ZMLUVY

1. Predmetom tejto zmluvy je záväzok predávajúceho dodať kupujúcemu prístrojové vybavenie pre zabezpečenie činnosti toxikologických a histologických laboratórií súdnolekárskych a patologicko-anatomických pracovísk kupujúceho (ďalej len „vybavenie“), ktorého špecifikácia je obsiahnutá v prílohe č. 1b: Cenová a technická špecifikácia (ďalej len „príloha č. 1b“), ktorá tvorí neoddeliteľnú súčasť tejto zmluvy pre súdnolekárske a patologicko-anatomické pracoviská (ďalej len „SLaPA pracoviská“) kupujúceho a záväzok kupujúceho prevziať vybavenie a zaplatiť kúpnu cenu podľa Čl. II tejto zmluvy.

2. Vybavenie bude slúžiť na zabezpečenie činnosti toxikologických a histologických laboratórií SLaPA pracovísk kupujúceho. 

3. Predmetom tejto zmluvy je i záväzok predávajúceho počas záručnej doby vykonať bezodplatne záručný servis a bezplatné servisné prehliadky vybavenia dodaného na základe tejto zmluvy podľa odporúčaní a pokynov výrobcu. Cena spotrebného materiálu použitého v rámci servisnej prehliadky bude účtovaná podľa cenníka predávajúceho platného v čase vykonania servisnej prehliadky.

4. Predmetom tejto zmluvy je tiež poskytovanie služieb spojených s dodávkou vybavenia na SLaPA pracoviská kupujúceho, s jeho kompletnou inštaláciou a sfunkčnením, vrátane zaškolenia obsluhy, odvozu a likvidácie obalového materiálu dodaného vybavenia. Predmetom tejto zmluvy je aj vynesenie a vyloženie vybavenia na miesto určené kupujúcim. 

5. Súčasťou dodávky vybavenia je aj odovzdanie všetkých dokladov a dokumentov týkajúcich sa vybavenia, preukazujúcich pôvod vybavenia a jeho riadnu prevádzkyschopnosť. Zároveň predávajúci odovzdá kupujúcemu aj všetky príručky a návody potrebné pre riadnu obsluhu vybavenia.

6. V prípade, že výroba požadovaného typu ktoréhokoľvek vybavenia špecifikovaného v prílohe č. 1b tejto zmluvy bude ukončená, predávajúci je povinný dodať kupujúcemu modifikované vybavenie rovnakého druhu s rovnakými, alebo vyššími parametrami ako je vybavenie podľa špecifikácie tejto zmluvy a v cene podľa Čl. II tejto zmluvy. Táto zmena vybavenia bude upravená dodatkom k zmluve bez zmeny ceny vybavenia a bude doložená dokladom potvrdzujúcim túto zmenu, pričom predávajúci uvedie názov, model a technické parametre vybavenia.

Čl. II
KÚPNA CENA A PLATOBNÉ PODMIENKY

1. Kúpna cena vybavenia bola určená dohodou zmluvných strán podľa zákona č. 18/1996 Z. z. o cenách v znení neskorších predpisov.

2. Celková cena všetkého vybavenia predstavuje sumu ........... bez DPH, t.j. ............. EUR s DPH. Špecifikácia ceny je obsahom prílohy č. 1b tejto zmluvy. Predávajúci garantuje pevnú cenu vybavenia podľa Čl. I tejto zmluvy počas trvania platnosti a účinnosti tejto zmluvy. Kúpna cena podľa prílohy č. 1b tejto zmluvy je konečná a nemenná. V prípade zmeny výšky sadzby DPH počas platnosti a účinnosti tejto zmluvy, bude ku kúpnej cene pripočítaná DPH v príslušnej sadzbe stanovenej všeobecne záväzným právnym predpisom, ktorý upravuje výšku DPH. Zmena výšky sadzby DPH nevyžaduje uzatvorenie dodatku k zmluve.

3. Kúpna cena je stanovená v mene euro a zahŕňa cenu bez DPH, daň z pridanej hodnoty, dopravu vybavenia do miesta dodania určeného kupujúcim, inštaláciu, odskúšanie vybavenia, zaškolenie jeho obsluhy a všetky ostatné náklady predávajúceho spojené s dodaním vybavenia do miest dodania podľa Čl. III tejto zmluvy.

4. Celková kúpna cena bude uhradená kupujúcim čiastkovými platbami na základe faktúr vyhotovených predávajúcim po dodaní čiastkových plnení podľa jednotlivých objednávok a podpísaných dodacích listov. Súčasťou faktúry budú dodacie listy podpísané kupujúcim.

5. Faktúra musí obsahovať okrem náležitostí daňového dokladu podľa platných všeobecne záväzných právnych predpisov o dani z pridanej hodnoty a účtovníctve aj predmet dodávky, množstvo, cenu, dátum zdaniteľného plnenia, dátum vystavenia a splatnosti faktúry. Ak faktúra nebude obsahovať všetky dohodnuté náležitosti daňového dokladu, kupujúci si vyhradzuje právo vrátiť ju predávajúcemu na dopracovanie. V takom prípade začína plynúť nová lehota splatnosti dňom doručenia opravenej alebo doplnenej faktúry kupujúcemu so všetkými dohodnutými náležitosťami. 

6. Faktúra je splatná v lehote 30 dní od doručenia kupujúcemu bezhotovostným prevodom, na účet predávajúceho uvedený na faktúre.

7. Faktúra sa považuje za uhradenú dňom pripísania finančných prostriedkov na bankový účet predávajúceho uvedený v príslušnej faktúre.

8. Faktúra podlieha povinnosti zverejnenia faktúry na tovary a služby podľa § 5b zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon o slobode informácií“).

Čl. III 
MIESTO A PODMIENKY PLNENIA 

1. Miestom plnenia predmetu zmluvy sú SLaPA pracoviská kupujúceho uvedené v prílohe č. 2b: Zoznam miest dodania (ďalej len „príloha č. 2b“), ktorá je neoddeliteľnou súčasťou tejto zmluvy. 

2. Dodávky vybavenia budú realizované predávajúcim na základe objednávok, v ktorých bude uvedený druh a množstvo vybavenia a miesto plnenia.

3. Predávajúci sa zaväzuje dodávať kupujúcemu vybavenie, ktoré je certifikované a schválené na dovoz a predaj v Slovenskej republike, resp. v rámci Európskej únie a ktoré vyhovuje platným medzinárodným normám, STN a všeobecne záväzným právnym predpisom. 

4. Predávajúci sa zaväzuje dodať vybavenie podľa tejto zmluvy v bezchybnom stave a v kvalite I. triedy, bez vád a v dohodnutom termíne a čestne vyhlasuje a zaručuje, že vybavenie je nové, nevystavované, nepoužívané, zodpovedajúce požiadavkám kupujúceho.

5. Predávajúci je povinný vybavenie dodať, namontovať a odskúšať po nadobudnutí účinnosti tejto zmluvy v dodacej lehote najneskôr do 60 dní od doručenia objednávky kupujúceho, ktorá obsahuje všetky požadované náležitosti. 

6. Zmluvné strany sa dohodli, že objednávka bude realizovaná elektronicky na základe e-mailu,
ktorý zašle kupujúci predávajúcemu na e-mailovú adresu predávajúceho: ........................ 
Objednávka musí obsahovať názov a typové označenie objednávaného vybavenia, množstvo (počet kusov), termín dodania, kúpnu cenu, presnú adresu miesta dodania, kontaktnú osobu pre prevzatie tovaru, číslo telefónu a fakturačné údaje.

7. Predávajúci je povinný najneskôr nasledujúci pracovný deň po doručení objednávky od kupujúceho, e-mailom potvrdiť príjem a akceptáciu objednávky. V potvrdení a akceptácii objednávky predávajúci uvedie presný dátum dodania vybavenia. Objednávka sa považuje za akceptovanú predávajúcim aj v prípade, ak márne uplynula lehota na akceptáciu objednávky v zmysle prvej vety tohto odseku.

8. Kupujúci v deň dodania a prevzatia predmetu zmluvy preverí, či je dodané vybavenie v súlade so zadanou špecifikáciou podľa prílohy č. 1b tejto zmluvy. V prípade, že zistí nesúlad dodaného vybavenia so zadanou špecifikáciou, resp. zistí jeho poškodenie alebo nefunkčnosť (zjavné vady), má právo odmietnuť prevziať dodané vybavenie, pričom v tomto prípade sa predávajúci dostáva do omeškania so splnením svojho zmluvného záväzku a je povinný dodať nové vybavenie, spĺňajúce kritériá podľa tejto zmluvy a príslušných noriem v dodatočnej lehote určenej kupujúcim. Tým nie je dotknuté právo kupujúceho na zaplatenie zmluvnej pokuty podľa Čl. VII tejto zmluvy. V prípade opakovaného dodania vybavenia, ktoré nezodpovedá uvedenej špecifikácii, sa jedná o podstatné porušenie zmluvy a kupujúci si vyhradzuje právo vybavenie neodobrať a odstúpiť od zmluvy.

9. Vybavenie sa považuje za dodané (resp. záväzok predávajúceho dodať vybavenie podľa tejto zmluvy za splnený) dňom prevzatia vybavenia kontaktnou osobou kupujúceho určenou v objednávke, po inštalácii dodaného vybavenia, sfunkčnenia, odskúšania a zaškolenia jeho obsluhy.

10. Kontaktná osoba kupujúceho potvrdí prevzatie vybavenia a služieb podľa Čl. I. tejto zmluvy podpisom a odtlačkom pečiatky na dodacom liste. Dodací list podpisujú poverení zamestnanci predávajúceho a kupujúceho. Dodací list je podkladom na úhradu faktúry.

11. Dodacie listy budú vyhotovené predávajúcim v deň odovzdania a prevzatia vybavenia a poskytnutia služieb podľa Čl. I tejto zmluvy v jednotlivých miestach dodania. Dodacie listy musia obsahovať označenie dodaného vybavenia, počty jednotlivých druhov dodaného vybavenia, služby poskytnuté pri dodávke vybavenia podľa Čl. I tejto zmluvy, mená a podpisy odovzdávajúceho a preberajúceho, pečiatku a dátum prevzatia.

Čl. IV
PRECHOD VLASTNÍCKEHO PRÁVA

1. Zmluvné strany sa dohodli, že vlastnícke právo k vybaveniu prechádza z predávajúceho na kupujúceho po zaplatení kúpnej ceny za vybavenie podľa jednotlivých písomných objednávok.

2. Kupujúci je oprávnený dňom prevzatia dodaného vybavenia od predávajúceho užívať dodané vybavenie v rozsahu a spôsobom obvyklým pre jeho použitie, a to bez časového obmedzenia.

3. Nebezpečenstvo škody na predmete zmluvy prechádza na kupujúceho okamihom prevzatia vybavenia.

Čl. V
ZÁRUKA A ZODPOVEDNOSŤ ZA VADY

1. Predávajúci je povinný poskytnúť kupujúcemu vybavenie podľa tejto zmluvy v množstve a akosti podľa podmienok uvedených v tejto zmluve a spôsobilé na užívanie na dojednaný, inak obvyklý účel. V prípade, ak sa tak nestane, vybavenie má vady. Predávajúci je povinný poskytovať kupujúcemu servis dodaného vybavenia počas záručnej doby.

2. Predávajúci zodpovedá za vady a nekompletnosť vybavenia v plnom rozsahu. Kupujúci je povinný písomne reklamovať viditeľnú, resp. zrejmú vadu vybavenia do 14 pracovných dní od jej zistenia a u skrytých vád do posledného dňa záručnej doby. Pre dodržanie podmienky písomnej reklamácie postačí uplatniť reklamáciu e-mailom na adresu ........................ 

3. Záručná doba na vybavenie je 24 mesiacov odo dňa prevzatia vybavenia kupujúcim, pokiaľ výrobca dodaného vybavenia neposkytuje dlhšiu záručnú dobu. Počas záručnej doby bude predávajúci poskytovať kupujúcemu bezplatný záručný servis a bezplatné servisné prehliadky dodaného vybavenia podľa odporúčaní a pokynov výrobcu.

4. V prípade reklamácie je predávajúci povinný odstrániť vady v lehote do 10 pracovných dní odo dňa oznámenia vady kupujúcim alebo v inej lehote dohodnutej s kupujúcim, pokiaľ sú vady odstrániteľné. Pokiaľ predávajúci nezabezpečí odstránenie vady v stanovenej lehote, alebo pokiaľ sú vady neodstrániteľné, kupujúci má nárok, aby mu predávajúci v tej istej lehote poskytol nové bezvadné a bezodplatné plnenie za dodané vadné vybavenie alebo na vrátenie ceny, pričom právo voľby medzi jednotlivými nárokmi patrí kupujúcemu. V prípade výmeny vadného vybavenia za nové, začína plynúť nová záručná doba podľa odseku 3. tohto článku zmluvy.

5. Záruka sa nevzťahuje na vady spôsobené kupujúcim, a to neodbornou manipuláciou alebo nevhodným skladovaním vybavenia.

Čl. VI
SUBDODÁVATELIA
A REGISTER PARTNEROV VEREJNÉHO SEKTORA

1. Predávajúci sa zaväzuje vykonať predmet zmluvy sám alebo s využitím subdodávateľov. V prípade využitia subdodávateľov nie je dotknutá zodpovednosť predávajúceho za plnenie zmluvy. Predávajúci zodpovedá kupujúcemu za plnenie predmetu zmluvy, ktoré zveril subdodávateľovi, v rovnakom rozsahu, ako by ho poskytol sám.  

2. Zoznam subdodávateľov s ich identifikačnými údajmi je uvedený v prílohe č. 3 zmluvy. 

3. Predávajúci je povinný písomne oznámiť kupujúcemu akúkoľvek zmenu údajov o subdodávateľovi bezodkladne po tom, ako sa o takej zmene dozvedel.

4. Predávajúci je oprávnený zmeniť alebo doplniť subdodávateľa počas trvania zmluvy len po predchádzajúcom písomnom súhlase kupujúceho. Predávajúci je povinný písomne požiadať kupujúceho o súhlas so zmenou alebo doplnením subdodávateľa bezodkladne po vzniku potreby takejto zmeny alebo doplnenia nového subdodávateľa. Nový subdodávateľ nie je oprávnený začať vykonávať svoje činnosti pred písomným schválením zo strany kupujúceho. Žiadosť o udelenie súhlasu so zmenou alebo doplnením subdodávateľa, predložená kupujúcemu, musí byť písomná a musí obsahovať jeho identifikáciu (obchodné meno, sídlo, IČO, meno a priezvisko, adresu pobytu, dátum narodenia osoby oprávnenej konať za subdodávateľa), podiel a predmet plnenia nového subdodávateľa a príslušné doklady, z ktorých vyplýva splnenie podmienok účasti požadované vo verejnom obstarávaní. Kupujúci je povinný udeliť písomný súhlas so zmenou alebo doplnením subdodávateľa najneskôr do 3 pracovných dní od doručenia žiadosti o udelenie súhlasu so zmenou alebo doplnením subdodávateľa, ak navrhovaný subdodávateľ spĺňa podmienky účasti požadované vo verejnom obstarávaní.

5. Za pravdivosť a úplnosť všetkých údajov týkajúcich sa subdodávateľov plne zodpovedá predávajúci a je si vedomý právnych následkov vyplývajúcich zo zistenia ich nepravdivosti alebo neúplnosti.

6. Doplnenie alebo zmenu subdodávateľa je potrebné vykonať formou písomného dodatku k tejto zmluve.

7. Kupujúci je povinný pred podpisom zmluvy overiť, že predávajúci a/alebo jeho subdodávateľ a subdodávateľ podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o registri partnerov verejného sektora“), je zapísaný v registri partnerov verejného sektora v zmysle § 11 zákona o verejnom obstarávaní. 

8. Predávajúci a všetci jeho subdodávatelia ako aj subdodávatelia podľa zákona o registri partnerov verejného sektora majú povinnosť byť počas trvania zmluvného vzťahu zapísaní v registri partnerov verejného sektora, ak im táto povinnosť vyplýva zo zákona o registri partnerov verejného sektora. Predávajúci zároveň vyhlasuje ako aj za svojich subdodávateľov a subdodávateľov podľa zákona o registri partnerov verejného sektora, že si túto povinnosť v prípade ak im vyplýva zo zákona o registri partnerov verejného sektora splnil, resp. splní. V prípade, ak predávajúci alebo jeho subdodávatelia, ako aj subdodávatelia podľa zákona o registri partnerov verejného sektora budú vymazaný z registra partnerov verejného sektora, je predávajúci povinný bez zbytočného odkladu informovať o tejto skutočnosti kupujúceho.

9. Predávajúci súčasne vyhlasuje (ako aj za jeho subdodávateľov a subdodávateľov podľa zákona o registri partnerov verejného sektora), že nie je uchádzačom, ktorý má povinnosť zapisovať sa do registra partnerov verejného sektora a zároveň, ktorého konečným užívateľom výhod zapísaným v registri partnerov verejného sektora je osoba uvedená v § 11 ods. 1 písm. c) a d) zákona o verejnom obstarávaní.

Čl. VII
ZMLUVNÉ POKUTY A ÚROKY Z OMEŠKANIA

1. V prípade omeškania predávajúceho s dodaním vybavenia v lehote stanovenej v Čl. III ods. 5. tejto zmluvy, je kupujúci oprávnený uplatniť si u predávajúceho nárok na zmluvnú pokutu za nedodržanie termínu dodávky vo výške 0,05% z ceny včas nedodaného vybavenia za každý aj začatý deň omeškania. Nárok kupujúceho na zmluvnú pokutu nevznikne, pokiaľ omeškanie bolo spôsobené jeho nepripravenosťou prevziať dodávku v dohodnutom termíne, resp. jeho žiadosťou o dodanie vybavenia v inom termíne. Tým nie je dotknutý nárok kupujúceho na náhradu škody v plnej výške spôsobenej omeškaním dodávky.

2. V prípade omeškania kupujúceho s úhradou riadne vyplnenej a doručenej faktúry podľa Čl. II ods. 6. tejto zmluvy je kupujúci povinný zaplatiť predávajúcemu úrok z omeškania v sadzbe ustanovenej príslušnými ustanoveniami Obchodného zákonníka a nariadenia vlády SR.

3. V prípade, že predávajúci poruší povinnosti ustanovené v Čl. I. ods. 6, Čl. II. ods. 2 a ods. 5, Čl. III. ods. 3, ods. 4, ods. 5 a ods. 11, Čl. V. ods. 2, ods. 3 a ods. 4, Čl. VI. ods. 3 a ods. 4 a Čl. VIII. ods. 1 tejto zmluvy, má kupujúci voči nemu právo na uplatnenie zmluvnej pokuty vo výške 2 000,00 EUR za každé porušenie povinnosti. Tým nie je dotknutý nárok kupujúceho na náhradu škody v plnej výške spôsobenej kupujúcemu porušením povinností predávajúceho. 

4. Zmluvné sankcie uvedené v tomto článku zmluvy si zmluvné strany uplatnia formou výzvy doručenej druhej zmluvnej strane s lehotou splatnosti 10 kalendárnych dní od jej doručenia.

5. Zmluvné strany sa dohodli, že ak jedna zo zmluvných strán spôsobí akúkoľvek škodu druhej zmluvnej strane vo vzťahu k tejto zmluve, zodpovednosť za škody sa bude riadiť a spravovať ustanoveniami tejto zmluvy ako aj podľa ustanovení § 373 a nasl. zákona č. 513/1991 Zb. Obchodný zákonník v znení neskorších predpisov.

Čl. VIII
SPOLUPRÁCA KUPUJÚCEHO A PREDÁVAJÚCEHO

1. Práva a povinnosti z tejto zmluvy nemôžu byť prevedené na tretiu osobu bez súhlasu   zmluvného partnera.

2. Zmluvné strany sa dohodli, že si budú poskytovať potrebnú súčinnosť pri plnení záväzkov z tejto zmluvy a navzájom sa budú riadne a včas informovať o všetkých skutočnostiach, ktoré môžu mať vplyv na plnenie záväzkov zmluvných strán podľa tejto zmluvy.

3. Kontaktné osoby pre účely plnenia tejto zmluvy sú:

Za kupujúceho:
Meno a priezvisko: MUDr. Iveta Rosenbachová
Telefonický kontakt: 02/208 56 806, 0911 976 650
E-mailový kontakt: iveta.rosenbachova@udzs-sk.sk 

		Za predávajúceho:
Meno a priezvisko: 
Telefonický kontakt: 
E-mailový kontakt: 

Čl. IX
ZÁNIK ZMLUVY

1. Zmluva zaniká splnením záväzku definovaným v Čl. I tejto zmluvy. Zmluvu možno ukončiť odstúpením od zmluvy ktoroukoľvek zo zmluvných strán v zmysle ustanovení tohto článku zmluvy alebo písomnou dohodou.

2. Každá zo zmluvných strán je oprávnená odstúpiť od zmluvy pri podstatnom porušení zmluvnej povinnosti druhou stranou, alebo keď sa pre zmluvnú stranu stalo plnenie zmluvných povinností úplne nemožným alebo v ďalších prípadoch uvedených v tejto zmluve. Odstúpenie od zmluvy odstupujúca strana oznámi druhej strane bez zbytočného odkladu po tom, ako sa o podstatnom porušení zmluvy dozvedela. 

3. Zmluvné strany sa dohodli, že za podstatné porušenie zmluvy sa bude považovať také porušenie povinností vyplývajúcich z tejto zmluvy, ktoré spĺňa podmienky § 345 ods. 2 Obchodného zákonníka a/alebo ktoré je ako podstatné porušenie povinnosti uvedené v tejto zmluve.

4. Predávajúci je oprávnený odstúpiť od zmluvy, keď kupujúci nezaplatí odsúhlasené faktúry do 30 pracovných dní po uplynutí dohodnutej lehoty splatnosti.

5. Zmluvná strana, ktorá z uvedených dôvodov odstúpi od zmluvy, má právo požadovať od druhej zmluvnej strany preukázateľne vynaložené náklady. 

6. Odstúpením od zmluvy sa táto zmluva neruší od samého začiatku, ale táto zmluva zaniká ku dňu doručenia oznámenia o odstúpení druhej zmluvnej strane. Zmluvné strany sa dohodli, že v prípade odstúpenia od zmluvy ktoroukoľvek zmluvnou stranou, budú plnenia zmluvy začaté v čase zrušenia zmluvy riadne ukončené a náklady s tým spojené budú v plnej výške uhradené.

7. Zmluvu je možné ukončiť i vzájomnou písomnou dohodou zmluvných strán podpísanou oprávnenými zástupcami oboch zmluvných strán.

Čl. X
ZÁVEREČNÉ USTANOVENIA

1. Zmluva podlieha povinnosti zverejnenia podľa zákona o slobode informácií.

2. Zmluvné strany sa zaväzujú vyvinúť maximálne úsilie k odstráneniu vzájomných sporov, ktoré vznikli na základe tejto zmluvy a k ich vyriešeniu predovšetkým prostredníctvom mimosúdnych rokovaní. Všetky spory, ktoré sa zmluvným stranám nepodarí vyriešiť zmiernou cestou, budú riešené príslušným súdom Slovenskej republiky.

3. Táto zmluva nadobúda platnosť dňom jej podpísania oprávnenými zástupcami  zmluvných strán a účinnosť deň po dni jej zverejnenia v Centrálnom registri zmlúv. 

4. Táto zmluva je vyhotovená v 3 rovnopisoch, z ktorých 1 rovnopis obdrží predávajúci a 2 rovnopisy obdrží kupujúci. 

5. Akékoľvek dodatky a/alebo zmeny tejto zmluvy je možné vykonať formou očíslovaných písomných dodatkov podpísaných zmluvnými stranami.

6. Písomnosti si budú zmluvné strany doručovať na adresu sídla uvedenú v tejto zmluve. Zmenu sídla je zmluvná strana povinná bezodkladne písomne oznámiť druhej zmluvnej strane. V prípade zmeny sídla zmluvné strany uzavrú dodatok, predmetom ktorého bude zmena sídla, pričom pre doručovanie platí adresa sídla oznámená podľa predchádzajúcej vety tohto odseku odo dňa doručenia oznámenia zmluvnej strane. Zmluvné strany sa dohodli, že v prípade vrátenia zásielky odosielateľovi z akéhokoľvek dôvodu platí, že písomnosť bola doručená adresátovi dňom vrátenia zásielky odosielateľovi, aj keď sa o tom adresát nedozvedel.

7. Neplatnosť alebo neúčinnosť jednotlivých ustanovení tejto zmluvy nemá vplyv na platnosť a účinnosť jej ostatných ustanovení.

8. Právne vzťahy touto zmluvou neupravené sa spravujú slovenskými právnymi predpismi.

9. Neoddeliteľnou súčasťou tejto zmluvy je:

Príloha č. 1b: Cenová a technická špecifikácia
Príloha č. 2b: Zoznam miest dodania
Príloha č. 3: Zoznam subdodávateľov 

10. Zmluvné strany vyhlasujú, že si túto zmluvu pred jej podpisom prečítali, porozumeli obsahu všetkých jej ustanovení, a že ju uzatvárajú na základe slobodne, vážne a určito prejavenej vôle, čo potvrdzujú svojimi podpismi.


	za predávajúceho:                                                             za kupujúceho:



	V Bratislave dňa.......................                                    V Bratislave, dňa......................... 

	



___________________________________                 ___________________________________
                                                                                MUDr. Mgr. Michal Palkovič, PhD., MHA, MPH
                                                                                               predseda úradu
                                                                     




	



